Handwerk: 'n Borsspeld van Maja die by | Maroela Media
(Foto: Met vergunning van Idees-tydskrif)
Maak hierdie vrolike bytjie wat jy as 'n borsspeld kan dra.
Borsspelde is nou weer besonder gewild. Dit is aanvanklik gebruik om klere aan mekaar vas te hou of 'n beter passing van 'n kledingstuk te verskaf. 'n Borsspeld is ook tradisioneel aan die linkerkant gedra – dit is as die gesofistikeerde en regte manier beskou.
Deesdae kan 'n mens natuurlik die reëls 'n bietjie buig, maar onthou 'n borsspeld moet steeds noukeurig geplaas word. Dra dit op jou baadjies of jasse se lapel, kraag of in die middel van jou bloes se neklyn. Borsspelde kan ook weer lewe in 'n ou hoed blaas, of dra dit sommer net so as 'n bykomstigheid in jou hare.
Millennial Me gee nog 'n paar wenke hoe om jou gunsteling-borsspeld te dra:
Hoe meer ingewikkeld en uniek die ontwerp van jou borsspeld, hoe meer opvallend sal dit wees.
Maak seker die materiaal van jou uitrusting is sterk genoeg om die gewig van jou borsspeld te dra.
'n Borsspeld staan uit wanneer dit 'n kontras met jou kledingstuk as agtergrond skep. Helderkleurige kledingstukke pas die beste by swart of donkerkleurige borsspelde. Silwer- of diamant-borsspelde pas ook goed by 'n swart of donkerkleurige kledingstuk. Onthou hierdie eenvoudige reël as jy jou borsspeld wil beklemtoon.
Eksperimenteer met jou ou borsspelde en vind nuwe en ongewone maniere om dit te dra.
Kombineer verskeie temas van borsspelde saam in 'n groep.
As jy nog nie jou eie borsspeld het nie, is hierdie projek net die plek om te begin. Dit is 'n heerlike mengsel van krale- en borduurwerk en kan in 'n naweek voltooi word.
Idees het dié projek spesiaal vir Maroela Media se lesers beskikbaar gestel. Die artikel het oorspronklik in Idees se Maart/April 2020-uitgawe verskyn.